
LIETUVOS RESPUBLIKOS SEIMO KANCELIARIJOS
TEISĖS DEPARTAMENTAS

IŠVADA
DĖL LIETUVOS RESPUBLIKOS PIRKIMŲ, ATLIEKAMŲ VANDENTVARKOS, ENERGETIKO, TRANSPORTO AR PAŠTO PASLAUGŲ SRITIES PERKANČIŲJŲ SUBJEKTŲ, ĮSTATYMO NR. XIII-328 19 STRAIPSNIO PAKEITIMO ĮSTATYMO PROJEKTO 

2019-12-19 Nr. XIIIP-3788(2)
Vilnius
 
Įvertinę įstatymo projekto atitiktį Konstitucijos, įstatymų, teisėkūros principų ir teisės technikos taisyklių reikalavimams teikiame šią pastabą.
Projektu siūloma keičiamo įstatymo 19 straipsnio 2 dalies 2 punktu nustatyti, kad vidaus sandoris gali būti sudaromas kai „paslaugų teikimas administruojamas vadovaujantis Lietuvos Respublikos vietos savivaldos įstatymo 9 straipsnio 2 dalimi“. Kartu su vertinamu projektu teikiamu įstatymo projektu Nr. XIIIP-3789(2) Vietos savivaldos įstatymo 9 straipsnio 2 dalyje siūloma nustatyti ne viešųjų paslaugų teikimo administravimo pagrindus, atvejus ar tvarką, o atvejus, kada gali būti steigiami nauji viešųjų paslaugų teikėjai arba šių paslaugų teikimas pavedamas jau įsteigtam paslaugų teikėjui. Pagal vertinamu projektu siūlomą reguliavimą nėra aišku, ar numatoma galimybė sudaryti vidaus sandorius perkant viešųjų paslaugų teikimą iš Vietos savivaldos įstatymo 9 straipsnio 2 dalyje nurodytų tiekėjų, ar sudarant bet kokius sandorius su šiais tiekėjais. Projekte turėtų būti aiškiai nurodyta su kokiais subjektais arba kokių paslaugų pirkimui gali būti sudaromi vidaus sandoriai.

